મજાની વાત તો એ છે કે લગ્નસરાના ૪-૫ મહિનામાં જ ૧૫-૨૦ સંગીત-સંધ્યા કોરિયોગ્રાફ કરી ઓછામાં ઓછા ૪-૫ લાખથી માંડી ૧૦ લાખ સુધીની કમાણી કરી લેનારા મોટા ભાગના આવા કોરિયોગ્રાફર્સનો આ સીઝનલ બિઝનેસ છે. તેમનો મૂળ વ્યવસાય તો ડાન્સ ક્લાસિસ ચલાવવાનો હોય છે, જેને તેઓ પોતાની મુખ્ય રોજીરોટી તરીકે જુએ છે. અહીં કલ્યાણ અને અંબરનાથમાં એસ. એન. ડાન્સ ક્લાસિસ (સ્નેહા-નિશા ડાન્સ ક્લાસિસ) નામે પોતાની ત્રણ બ્રાન્ચ ચલાવતાં ૪૬ વર્ષીય સ્નેહા પંડ્યા કહે છે, હું અને મારી દીકરી નિશા બન્ને સાથે મળી સંગીત-સંધ્યાની કોરિયોગ્રાફી પણ કરીએ છીએ અને અમારા ડાન્સ ક્લાસિસ પણ ચલાવીએ છીએ. અમારી ત્રણ બ્રાન્ચ મળી વર્ષે ૧૫૦-૨૦૦ સ્ટુડન્ટ્સ થાય છે. આખા થાણે જિલ્લામાં અમારા એક જ ક્લાસિસ એવા છે, જે ચલાવનારી પણ માત્ર સ્ત્રીઓ છે અને અહીં શીખવા આવનારી પણ માત્ર સ્ત્રીઓ જ છે. તેથી આખા વર્ષ દરમ્યાન અમારા ક્લાસિસનું એટલું બધું કામ રહે છે કે ઑફર્સ તો ઘણી આવતી રહે છે, પરંતુ અમે ૧૫-૨૦થી વધારે પહોંચી વળતા નથી.